Barelwi-bevegelsen
Store norske leksikon,Religion og filosofi,Religioner og livssyn,Islam,Retninger i islam
Barelwi-bevegelsen, sunni-muslimsk reformbevegelse med navn etter byen Bareilly i Nord-India. Bevegelsen var del av en større muslimsk vekkelse i India mot slutten av 1800-tallet, og den lærde Ahmad Reza Khan (1856-1921) blir sett som bevegelsens grunnlegger. I det 20. århundre etablerte barelwiene egne institusjoner som skoler og hus for fattige. Det politiske partiet Jamiatul Ulama-e Pakistan ble grunnlagt i 1948.
Barelwi-muslimene legger stor vekt på ærefrykten for profeten Muhammad, og feiringen av hans fødselsdag, mawlid, har en sentral plass i kulten. Bevegelsen har sterke sufi-innslag, og sufi-ledere spiller en fremtredende rolle. Bevegelsen er utbredt blant pakistanere og indere i Vest-Europa, og flertallet av pakistanske muslimer i Norge tilhører ulike barelwi-organisasjoner. Les mer i Store norske leksikon sufisme islams historie islam